Hrvatski nogometni reprezentativac i vezni igrač Barcelone Ivan Rakitić (27) u subotu će prvi put istrčati u Sevilli protiv bivšeg kluba u kojem je proveo četiri sezone, no poručio je kako isključivo razmišlja o pobjedi koja bi mogla biti presudna za Barcelonino osvajanje prvenstva.





"Želim odigrati dobru utakmicu. Osam kola nas dijeli do kraja prvenstva, a pobjeda bi bila izuzetno važna", izjavio je Rakitić u petak.





Barcelona je vodeća momčad prvenstva sa 74 boda, četiri više od drugoplasiranog Real Madrida. Sevilla se, pak, nalazi na petom mjestu sa 61 bodom, no na domaćem terenu nije poražena već 23 utakmice zaredom. Posljednji put je izgubila pred svojom publikom u veljači prošle godine i to upravo od Barcelone.





"Sve ekipe koje su igrale na stadionu Sánchez Pizjuán znaju koliko je teško igrati na tom terenu, gdje publika stvara veliki pritisak", rekao je Rakitić koji je za Sevillu nastupao od 2011. do ljeta 2014.





"No isto tako, kada sam igrao za Sevillu uvijek nam je bilo teško protiv Barcelone", dodao je.





Rakitić je lani bio prvi kapetan stranac u Sevilli nakon Maradone 1993. godine. Hrvatski vezni igrač podigao je prošle godine pehar Europske lige, a i supruga Raquel je iz Seville.





"Taj grad nosim u srcu. Sve što sam doživio ondje ostalo je duboko utisnuto. No na terenu ću dati svoj maksimum da pomognem suigračima, nadam se da ćemo odigrati dobru utakmicu", napomenuo je.





U studenom je Barcelona na svom terenu slavila sa 5-1, a Rakitić je postigao pogodak.





"Ja uvijek želim pobijediti, i kada sam na treningu i kada kartam sa suprugom", naglasio je.





Odmah nakon utakmice Hrvatske i Norveške Rakitić je otputovao u Sevillu gdje se pozdravio i fotografirao s bivšim suigračima.





"On je poput veleposlanika Seville zbog pečata kojeg je ovdje ostavio, zbog svoje obitelji i ljubavi prema Sevilli. Nema važnije stvari nego kada jedan igrač dođe izvana i napravi ovako nešto", rekao je trener Seville Unai Emery.





Kada je Sevilla prošli mjesec ušla u četvrtfinale Europske lige Rakitić je ekipi uputio čestitku. Zbog toga ga sutrašnji protivnici dočekuju širom otvorenih ruku, kao da je jedan od njih.





"On je prijatelj, kolega i kapetan", istaknuo je Daniel Carrico, središnji branič Seville.





"Sada igra za Barcelonu i tijekom 90 minuta bit će naš protivnik. No za njega će ovo biti posebna utakmica jer se vraća doma. Sigurno je sretan što će se opet naći pred navijačima koji će uvijek biti njegovi navijači", rekao je Carrico.





Nekoliko kilometara dalje od stadiona, u centru grada, u srijedu je otvorena izložba fotografija "Hrvatska, Mediteran kakav je nekad bio" kojom Hrvatska turistička zajednica nastoji potaknuti dolazak turista.





Na spomen Hrvatske građanima je ondje prva asocijacija Rakitić. On je došao iz njemačkog Schalkea 2011. godine, a prošlo ljeto je potpisao za Barcelonu čime mu se, kako je rekao, ostvario san.





(H)